SALMS (119:121-176)
Letôr: Gianni Toffoletti
Ain
121Ce ch’al è just e al va ben lu ài metût in vore:
no sta bandonâmi tes mans di chei che mi scjafoin.
122Dài al to famei une capare dal ben che tu i vuelis,
e che i triscj no mi tibiin.
123I miei vôi si consumin tal cirî la tô salvece,
tal cirî la tô promesse di justizie.
124Trate il to famei seont il to boncûr;
insegnimi i tiei ordins.
125Jo o soi un dai tiei fameis: dàmi inteligjence,
par rivâ a capî ce che tu vuelis.
126Signôr, al è rivât il moment di messedâsi:
la tô leç le àn strapaçade.
127Par chel jo i ten ai tiei ordins
plui che no al aur, al aur plui fin ch’al sedi.
128Par chel jo o stimi juscj ducj i tiei comants,
cu la cuâl che no pues nulî nissun troi di bausie.
Pe
129A son un spetacul i tiei ordins;
par chel la mê anime ju met in vore.
130E dà lûs la rivelazion des tôs peraulis;
ur dà sintiment ai sempliçs.
131O vierç cun arsetât la mê bocje,
parcè che la tô leç o brami.
132Ve dûl di me e ven a cjatâmi,
come che tu fasis cun chei che al to non i tegnin.
133Rinfuarce i miei pas seont la tô promesse;
che no sedi paronât di nissune tristerie.
134De sclavitût dal om deliberimi,
e o metarai in vore i tiei ordins.
135Fâs lusî la tô lûs sul to famei;
il to volê insegnimi.
136Dai miei vôi riui di lagrimis a spissulin,
parcè che la tô leç no custodissin.
Zade
137Tu tu sês just, Signôr,
e al va ben ce che tu distinis.
138Tu âs comandade la tô leç cun justizie,
cuntune veretât ch’e je uniche.
139La mê passion par te mi consume,
parcè che i miei nemîs a àn dismenteadis lis tôs peraulis.
140E je cence fin monde la tô promesse:
il to famei i ten che mai.
141Jo o soi piçul e mi sbelein,
ma la tô leç no ài dismenteade.
142La tô justizie e je une justizie eterne,
la tô leç e je rude veretât.
143Mi àn gafât l’aviliment e la pôre,
ma cui tiei comandaments jo mi consoli.
144Il to volê al è just par simpri;
fasimal capî e o vivarai.
Qof
145Cun dut il cûr o berli: Rispuindimi, Signôr!.
O vuei meti in vore i tiei ordins.
146O berli viers di te: salvimi!
O vuei tignî cont de tô strade.
147Mi presenti denant dì clamant jutori:
o speri tes tôs peraulis.
148I miei vôi a rivin prin des vuaitis
tal meti riflès su lis tôs promessis.
149Scolte la mê vôs seont il to boncûr, Signôr;
seont la tô sentence fasimi vivi.
150I miei nemîs a tradiment mi frontin:
lontans de tô leç a restin.
151Ma tu, Signôr, tu mi sês dongje,
e a son juscj ducj i tiei ordins.
152I tiei comandaments ju cognòs dopomai,
tu ju âs stabilîts par simpri.
Res
153Cjale in ce stâts ch’o soi e salvimi,
parcè che la tô leç no ài dismenteade.
154Difint la mê cuistion e sfrancjimi;
fasimi tornâ di ca seont la tô promesse.
155E je lontane dai triscj la salvece,
parcè che daûr dai tiei decrets no bacilin.
156Al è grant, Signôr, il to boncûr;
fasimi tornâ a vivi seont la tô peraule.
157I nemîs che mi stan sot a son masse,
ma jo il to volê no lu ài butât di bande.
158O ài viodût i traditôrs e mi à tocjât di rivielâmi,
parcè che no tegnin cont de tô promesse.
159Viôt trop ben che ur vuei ai tiei comandaments, Signôr;
seont il to boncûr torne a fâmi vivi.
160La fedeltât e je il struc de tô peraule;
ogni to just decret al dure par simpri.
Sin
161Cence une reson i grancj mi lambichin,
ma il gno cûr al à rivuart des tôs peraulis.
162Jo o cjati la mê pâs inte tô promesse,
come un che si è intivât tun grant tesaur.
163O ài in asse la falsetât e no le sopuarti;
impen che la tô leç o ami.
164Siet voltis in dì jo ti laudi,
par vie des robis justis che tu âs ditis.
165Chei ch’a amin la tô leç a son cjamâts di pâs;
no àn nuie che ju inçopedi.
166O spieti, Signôr, il to jutori;
i tiei comandaments o met in vore.
167E ten cont dal to volê la mê anime,
i vûl un ben di vite.
168O ten cont di ce che tu ordenis e tu insegnis;
denant dai miei vôi o ài lis tôs peraulis.
Tau
169Ch’al rivi li di te, Signôr, il gno berli;
fasimi capî ben lis tôs peraulis.
170Ch’e rivi denant di te la mê preiere;
liberimi seont la tô promesse.
171Ch’a cjantin la tô laut i miei lavris,
parcè che la tô leç tu mi insegnis.
172La mê lenghe ch’e cjanti la tô promesse,
parcè che a son ducj juscj i tiei ordins.
173La tô man ch’e vegni in gno jutori,
parcè che o ài sielzude la tô strade.
174O brami, Signôr, la tô salvece;
la tô leç e je la mê gjonde.
175La mê anime ch’e vivi e che ti laudi;
mi pararan i tiei judizis.
176Tant che une piore fûr di trop o voi indenant a sorte:
ven a cirî il to famei
parcè che i tiei precets no dismentei.
cat_Latn scn_Latn cym_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn grn_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn crh_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn lij_Latn som_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn cat_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn gle_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn bug_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn